b'\n_START_ARTICLE_\nInternational Order of Runeberg\n_START_PARAGRAPH_\nInternational Order of Runeberg (ruots. Orden av Runeberg, Runebergorden) oli vuosina 1920\xe2\x80\x932015 toiminut Pohjois-Amerikan suomenruotsalaisten j\xc3\xa4rjest\xc3\xb6._NEWLINE_J\xc3\xa4rjest\xc3\xb6 syntyi Amerikan suomenruotsalaisten raittiusseurojen liiton (Svensk-Finska Nykterhets\xc2\xadf\xc3\xb6rbundet av Amerika) ja sairausapuyhdistysten liiton (Svensk-Finska Sjukhj\xc3\xa4lpsf\xc3\xb6rbundet Finland av Amerika) yhtyess\xc3\xa4 vuonna 1920. Se jakautui id\xc3\xa4n, Keskil\xc3\xa4nnen ja l\xc3\xa4nnen piireihin, joissa oli vuonna 1929 71 osastoa ja 8\xc2\xa0500 j\xc3\xa4sent\xc3\xa4. 1930-luvun alun pulavuosien aiheuttaman notkahduksen j\xc3\xa4lkeen j\xc3\xa4senm\xc3\xa4\xc3\xa4r\xc3\xa4 kohosi 7\xc2\xa0200:aan vuonna 1939, mutta alkoi sen j\xc3\xa4lkeen tasaisesti laskea ja oli 4\xc2\xa0100 vuoden 1965 lopussa. J\xc3\xa4senkunnan v\xc3\xa4henemist\xc3\xa4 Yhdysvalloissa kompensoi jonkin verran maahanmuuton jatkuminen Kanadaan._NEWLINE_Alkuper\xc3\xa4isest\xc3\xa4 raittiustoiminnasta luovuttiin pian Yhdysvaltojen kieltolain seurauksena ja sairausapu menetti merkityksens\xc3\xa4 1930-luvun sosiaaliuudistusten ansiosta. Runeberg-seuran t\xc3\xa4rkeimmiksi teht\xc3\xa4viksi muodostuivat j\xc3\xa4senkuntansa yhteis- ja harrastustoiminta, kontaktien yll\xc3\xa4pito Suomeen sek\xc3\xa4 opiskelustipendien jakaminen. T\xc3\xa4rkeit\xc3\xa4 toimintamuotoja olivat muutaman vuoden v\xc3\xa4lein j\xc3\xa4rjestetyt valtakunnalliset ja piiritapaamiset sek\xc3\xa4 vuodesta 1930 j\xc3\xa4rjestetyt kuoromatkat Suomeen. Toiminnan kieleksi tuli v\xc3\xa4hitellen ruotsin sijaan englanti. Seuran p\xc3\xa4\xc3\xa4osin englanninkieliseksi muuttunut lehti Ledstj\xc3\xa4rnan sai vuonna 1946 nimen Leading Star._NEWLINE_International Order of Runeberg p\xc3\xa4\xc3\xa4tettiin lakkauttaa Vancouverissa vuonna 2014 pidetyss\xc3\xa4 j\xc3\xa4rjest\xc3\xb6n kokouksessa. Sen toimintaa kuitenkin jatkavat seitsem\xc3\xa4n paikallisosastoa, jotka p\xc3\xa4\xc3\xa4ttiv\xc3\xa4t julkaista Leading Star -lehte\xc3\xa4 viel\xc3\xa4 kolmen vuoden ajan. Amerikan suomenruotsalaisten perint\xc3\xb6\xc3\xa4 yll\xc3\xa4pit\xc3\xa4\xc3\xa4 vuonna 1991 perustettu Suomenruotsalainen historiaseura (Swedish Finn Historical Society), jonka arkistoon Runeberg-seuran aineisto on talletettu.'